SA WYNOES 2019: Laagste in jare, maar gehalte puik - Vinpro
SA WYNOES 2019: Laagste in jare, maar gehalte puik
by Vinpro nuusvrystelling | May 6, 2019 | News
Die 2019 wyndruifoes word op 1 225 620 ton beraam volgens die mees onlangse beraming van die bedryfsliggaam Sawis (Suid-Afrikaanse Wynbedryfinligting & -Stelsels) op 26 April 2019. Hoewel dit slegs 1.4% kleiner as verlede jaar is, het die opbrengs vir die tweede agtereenvolgende jaar gekrimp en is dit die laagste oes sedert 2005 toe 1 171 632 ton gepars is.
LAAI DIE VOLLEDIGE 2019 WYNOESVERSLAG AF
“Dit was ŉ uitdagende jaar vir ons wyndruifprodusente en kelders. ŉ Afname in die wyndruifoppervlak en onreëlmatige weerstoestande het tot die kleiner oes bygedra,” sê Francois Viljoen, wingerdboukundige konsultasiediensbestuurder van die bedryfsliggaam Vinpro, wat 2 500 Suid-Afrikaanse wyndruifprodusente, kelders en wynverwante besighede verteenwoordig.
Hoewel die meeste streke goeie reënval gedurende die seisoen ontvang het, was die nagevolge van die voorafgaande drie jaar lange droogte steeds sigbaar en wingerde en gronde sal tyd neem om te herstel. “Die na-oesperiode was steeds droog, wat beteken heelwat produsente kon nie noodsaaklike na-oesbesproeiing toepas nie. Blare het dus vroeg geval en wingerde kon nie die nodige reserwes opbou om hulle deur die seisoen te dra nie, wat in ruil ŉ effek op korrelset en -groei gehad het,” sê Viljoen.
Francois Viljoen, bestuurder van Vinpro se wingerdboukundige konsultasiediens.
Uiterste weerskommelinge gedurende bot en blom, gevolg deur koel, winderige toestande gedurende set het tot minder en onegalige trosse en kleiner korrels bygedra.
Laai die Oesverslag hier af.
“Ons het vanjaar weer gesien dat wyndruiwe wat virusvry is en goed bestuur word heelwat beter doen as ander in terme van beide die opbrengs en gehalte. Ons moedig alle wyndruifprodusente aan om hierdie voorbeeld te volg,” sê Viljoen.
Die 2019 wynoes – sap en konsentraat vir nie-alkoholiese doeleindes, wyn vir brandewyn en distilleerwyn ingesluit – sal na verwagting 951.8 miljoen liter beloop, teen ‘n gemiddelde verhaling van 777 liter per ton druiwe.
Lente is gekenmerk deur groot weerskommelinge, wat tot kleiner, losser en ongelyke trosse, asook kleiner korrels aanleiding gegee het. Wingerde was stadig uit die blokke en groei onreëlmatig weens ŉ afwisseling tussen warm en koue dae, asook koue grondtemperature.
ŉ Hittegolf aan die einde van Oktober is deur koue, winderige toestande gedurende die blom- en setperiode van heelwat wingerde gevolg. Dit het tot ongelykheid in trosse en korrels tussen wingerde in dieselfde blok en selfs op dieselfde wingerdstok gelei. Gereelde reënbuie in hierdie tyd het daartoe gelei dat produsente hard moes werk om siektes soos donsskimmel te beheer, wat in sommige gevalle tot oesverliese bygedra het.
Worcester: ŉ Verbasend groter wyndruifoes na ŉ kleiner 2018-oes, met goeie gehalte wyne op pad.